Yana bir o‘zbek kurashchisi Osiyo chempionatida bronza medalga sazovor bo‘ldi

Qozog‘iston poytaxti Ostona shahrida erkin, yunon-rum va ayollar kurashi bo‘yicha o‘tkazilayotgan Osiyo chempionatida yana bir o‘zbekistonlik erkin kurashchi Ixtiyor Navro‘zov (-70 kg) ham bronza medali sovrindori bo‘ldi, deb ma’lum qildi O‘zbekiston Milliy Olimpiya qo‘mitasi matbuot xizmati.

Uchinchi o‘rin uchun kechgan bellashuvda o‘zbek polvoni xitoylik Xayvey Lingni yengishga muvaffaq bo‘ldi.
Shu tariqa mazkur qit’a chempionatida erkin kurashchilarimiz jami uchta bronza medaliga sazovor bo‘ldi. Ixtiyorga qadar Furqat Farmonov (-65 kg) va Rashid Qurbonov (-86 kg) ham bronza medalni qo‘lga kiritgan edi.
Bugun, 25-aprel kuni o‘zbekistonlik yunon-rum kurashchilari bahslarga kirishadi. Mazkur musobaqada O‘zbekiston sharafini Elmurat Tasmuradov (-59 kg), Bobirbek Zaylobiddinov (-66 kg), Dilshod Turdiyev (-71 kg), Besiki Soldadze (-75 kg), Jahongir Mo‘minov (-80 kg), Rustam Assakalov (-85 kg), Jahongir Turdiyev (-98 kg) va Abror Mamasoliyev (-130 kg) himoya qiladi.